El 30 de març de 1995 va ser inaugurat l'Arxiu Comarcal del Solsonès amb un acte públic amb nombroses personalitats del món cultura, social i religiós
Exposició 'Fotogrames entre la llum i la foscor.
El cinema al Solsonès al segle XX'
L'Arxiu Comarcal del Solsonès va començar a caminar ara fa vint-i-cinc anys.
El conveni de creació s'havia signat el gener de 1984 i onze anys més tard va ser inaugurat, el 30 de març de 1995.
A l'acte d'inauguració van assistir-hi nombroses personalitats del món cultural, social i religiós; entre elles, el director general del Patrimoni Cultural, el senyor Josep M. Huguet o el recordat i estimat bisbe de Solsona, Antoni Deig.
Es va constituir en el primer arxiu públic de la comarca -sense oblidar la tasca que diferents personalitats solsonines van esmerçar amb l'Arxiu de la Ciutat de Solsona, com Domènec Valls o, en dates més properes, Ramon Planes-.
Avui, continua essent l'únic arxiu públic del Solsonès i aplega gairebé 1400 metres lineals de documentació.
En els seus primers anys, el creixement de l'Arxiu va ser molt ràpid.
En dos anys havien ingressat els fons documentals d'una part molt significativa de l'administració comarcal: serveis territorials de la Generalitat, gran part dels ajuntaments de la comarca, el Jutjat, la Notaria...
Però, també, en l'àmbit privat, es va experimentar una entrada important de documentació; no podem deixar d'esmentar l'Orfeó Nova Solsona -entitat centenària i d'un fort arrelament a la ciutat i a la comarca- o l'Associació de Festes del Carnaval, entre d'altres.
No es tracta de fer llistat dels ingressos documentals que s'han portat a terme aquests darrers anys, però no podem deixar d'esmentar alguns ingressos importants com el fons fotogràfic de l'Arxiu Vicens, el fons patrimonial de l'Arxiu Riart... o el Privilegi de Ciutat de Solsona.
Recordem, també, que en els primers anys l'Arxiu Comarcal del Solsonès va assumir les funcions d'altres arxius que en aquells moments encara no disposaven d'un arxiu comarcal, com és el cas de l'Arxiu Comarcal del Berguedà.
En relació a l'elaboració d'instruments de descripció dels fons documentals custodiats a l'Arxiu es situen en una xifra altíssima, al voltant del 90%.
Alhora, des de fa uns anys s'han endegat importants programes pel que fa a la digitalització i restauració de documents de diverses tipologies.
L'ny 2001 sortia a la llum la Revista Cultural del Solsonès.
Oppidum, una publicació endegada des del Centre d'Estudis Lacetans i el propi Arxiu.
Hi havia hagut precedents importants com la revista Cardener però, aleshores, no n'existia cap. Avui, vint anys més tard, continua activa i s'ha convertit en una plataforma de difusió i impuls de la recerca al Solsonès.
L'acte cultural que acompanya a la presentació de cada nou número és un clàssic en el calendari cultural solsoní.
En alguna ocasió s'han superat el centenar d'assistents.
Més endavant es va posar en funcionament la col·lecció de monografies Estudis i Textos del Solsonès.
Dins l'àmbit de la difusió, també s'han realitzat nombroses exposicions de producció pròpia i hem de remarcar l'emissió del documental Dona Pagesa.
Solsonès, terra de masies, al Canal 33; una fita important en la trajectòria de la nostra institució.
En l'actualitat, l'Arxiu Comarcal del Solsonès ha esdevingut un actor de primer nivell tant pel que fa a la gestió administrativa com cultural del Solsonès.
L'Arxiu sempre ha comptat amb la complicitat de le administracions locals, entitats i particulars i, ara més que mai, caldrà afrontar nous reptes per a consolidar el creixement i projectar la institució, de forma òptima, de cara al futur.